 

Politici pentru întreprinderile mici şi mijlocii (IMM-uri)

 

I. POLITICI ALE UNIUNII EUROPENE ÎN DOMENIUL IMM-URILOR

 

1.1. Definiţia IMM-urilor la nivel comunitar

 

Recomandarea Comisiei Europene nr. 96/280/EC din 3 aprilie 1996 privind definiţia IMM-ului subliniază necesitatea definirii omogene a IMM-urilor, deoarece diferitele definiţii (la nivel comunitar şi la nivel naţional) pot crea inconsistenţă şi pot, de asemenea, afecta cadrul concurenţial între întreprinderi. Programul integrat (Integrated Programme) are în vedere o coordonare mai eficientă între iniţiativele comunitare privind IMM-urile şi cele de la nivel naţional; obiectivele acestui program se pot realiza cu succes doar dacă problema definirii IMM-urilor este deplin clarificată.

Prin această recomandare a Comisiei, IMM-urile au primit o definiţie unitară la nivel comunitar. Cooperaţia a continuat să fie reglementată doar la nivel naţional, ţinând cont de trăsăturile sale specifice.

Până la adoptarea Recomandării nr. 96/280/EC din 1996, criteriile de încadrare a IMM-urilor difereau de la un stat membru al Uniunii la altul. Acest lucru era posibil, deoarece nu exista un acord formal la nivel comunitar privind definirea acestor întreprinderi. 

Cu toate acestea, la nivel comunitar, IMM-urile erau înţelese ca fiind afacerile având până la 500 de salariaţi, înregistrând o cifră de afaceri de până la 75 milioane de euro şi al căror capital nu era deţinut în proporţie mai mare de o treime de către o singură mare întreprindere. Această definiţie acoperea mai mult de 99% dintre întreprinderile care activau în spaţiul UE şi o mare parte a forţei active de muncă. 

Eurostat a furnizat o statistică conform căreia o întreprindere cu 250 de salariaţi nu depăşeşte o cifră de afaceri de 40 de milioane euro pe an.

Criteriile comunitare aplicabile IMM-urilor sunt în număr de trei şi sunt cumulative.

Astfel, un IMM este o întreprindere care nu are mai mult de 250 de salariaţi, care are fie o cifră de afaceri anuală mai mică de 40 de milioane de euro, fie un bilanţ anual mai mic de 27 de milioane de euro şi care respectă un aşa numit criteriu “de independenţă”.

O subcategorie a IMM-urilor este cea a microîntreprinderilor, cele cu mai puţin de 10 salariaţi. 

O altă subcategorie o constituie întreprinderea mică care are până la 50 de salariaţi, care are fie o cifră de afaceri anuală mai mică de 7 milioane de euro, fie un bilanţ anual care să nu depăşească 5 milioane euro şi care respectă criteriul de independenţă. 

Criteriul de independenţă se referă la situaţia în care o întreprindere sau un grup de întreprinderi deţin cel mult 25% din capitalul social sau din drepturile de vot asupra unui IMM. De la această situaţie se admit două excepţii:

1. în cazul în care o întreprindere e deţinută de societăţi publice de investiţii, de societăţi de investiţii sau de investitori instituţionali, sau

2. în situaţia în care capitalul este împărţit astfel încât este imposibil de determinat cine este deţinătorul, ori dacă întreprinderea declară că este legitim de presupus că nu este deţinută cota de 25% de către o singură întreprindere sau în comun de un grup de întreprinderi.

Dacă un IMM depăşeşte limita de salariaţi sau cea a cifrei de afaceri în doi ani consecutivi, ea pierde statutul de IMM; acesteia fiindu-i aplicat regimul comun întreprinderilor.

De la adoptarea recomandării menţionate anterior (în 1996), Comisia a căpătat abilitarea de a modifica plafoanele de încadrare a IMM-urilor, o dată la patru ani, ţinând cont de schimbarea condiţiilor economice în interiorul Uniunii.

 

1.2. Importanţa IMM-urilor

 

IMM-urile sunt absolut necesare funcţionării corespunzătoare a unei economii moderne şi sunt prezente în orice sector al industriei şi serviciilor. Ele au o capacitate de adaptare extrem de rapidă la schimbările economice şi sociale, având un rol important în asigurarea coeziunii sociale. 

IMM-urile operează, în principal, la nivel naţional. Cu toate acestea, IMM-urile din statele membre ale Uniunii sunt influenţate de legislaţia comunitară în privinţa fiscalităţii, a cadrului concurenţei; de asemenea, de legislaţia comercială, de politicile regionale şi sociale şi de facilităţile vamale.

În consecinţă, politica comunitară pentru IMM-uri constă în măsuri de promovare a intereselor acestora şi în înlăturarea discriminărilor pe care le-ar putea întâmpina la intrarea pe piaţă. Începând din 1986, a fost instituit un comisar însărcinat cu politica IMM-urilor.

Uniunea Europeană recunoaşte importanţa deosebită a IMM-urilor având în vedere faptul că aproximativ 99,9% din cele 14 milioane de întreprinderi din spaţiul comunitar sunt IMM-uri, iar aproape ľ din forţa de muncă şi din cifra de afaceri din UE sunt asigurate de aceleaşi IMM-uri.

IMM-urile prezintă şi alte avantaje. Astfel, ca regulă generală, dreptul de proprietate şi managementul aparţin aceloraşi persoane, adesea fiind vorba de membrii aceleaşi familii.

Apoi, mediul concurenţial nu este distorsionat, deoarece este imposibil de conceput o poziţie dominantă a unui IMM pe piaţă, ci, dimpotrivă, dezvoltarea IMM-urilor stimulează concurenţa.

 

1.3. Istoricul politicilor comunitare în domeniul IMM-urilor

 

Începuturile politicii comunitare pentru IMM-uri datează din 1983, când a fost adoptat primul “Program de acţiune comunitară” (Community Action Plan), la încheierea Anului European al IMM-urilor şi cooperaţiei.

Un al doilea astfel de program a demarat în 1985. 

Un al treilea plan multianual s-a aplicat în perioada 1997–2000.

Principalele nevoi ale IMM-urilor sunt considerate, la nivelul Uniunii, a fi: 

· simplificarea procedurilor administrative în cadrul mediului de afaceri; 

· furnizarea unor resurse substanţiale de capital; 

· asistenţă pentru introducerea de tehnologii noi şi menţinerea flexibilităţii politicilor destinate IMM-urilor.

În iunie 1993, Consiliul European a adoptat un program multianual de întărire a politicii întreprinderii (enterprise policy). Bugetul alocat acestui program pentru perioada 1993–1996 s-a ridicat la 112,2 milioane euro. Această decizie este parte a Iniţiativei europene de creştere (European Growth Initiative), adoptată la întâlnirea Consiliului European de la Edinburgh.

Capitolul 8 din Cartea Albă a creşterii, concurenţei şi pieţei muncii a îndemnat statele membre să depăşească barierele existente pentru maximizarea potenţialului IMM-urilor de creare a locurilor de muncă.

În aprilie 1994, Consiliul de Miniştri a accentuat dimensiunea locală a creării locurilor de muncă şi nevoia ajutării IMM-urilor în acest sens; acesta a aprobat o dobândă subvenţionată de 2% pentru creditele acordate IMM-urilor în acest scop. Respectivul instrument de credit a fost dat spre administrare Băncii Europene de Investiţii (BEI).

În mai 1994, pentru aplicarea practică a obiectivelor cuprinse în Cartea albă, Comisia a adoptat un program integrat pentru IMM-uri şi cooperaţie. Programul intenţionează să îmbunătăţească coordonarea măsurilor comunitare, naţionale şi regionale destinate IMM-urilor. Au fost propuse două tipuri de măsuri: pe de o parte, acţiuni combinate pentru încurajarea consultărilor şi coordonării între statele membre iar, pe de altă parte, măsuri specifice ale Uniunii, ca parte a politicii întreprinderii.

 

1.4. IMM-urile şi piaţa internă: abordarea Uniunii Europene

 

Printre măsurile care se referă la piaţa internă, sunt importante pentru IMM-uri simplificarea formalităţilor vamale şi iniţiativele în domeniul standardizării.

La nivel comunitar există, de asemenea, o preocupare specială pentru asigurarea informării şi cooperării cu IMM-urile; pentru crearea de afaceri, şi pentru aplicarea inovaţiilor şi a noilor tehnologii. 

O atenţie deosebită la nivel comunitar este acordată accesului la sursele de finanţare. Astfel, IMM-urile pot primi credite sub formă de granturi şi împrumuturi din diverse surse comunitare, inclusiv din fondurile structurale şi de la BEI. Aceasta din urmă asigură împrumuturi globale, prin intermediari care operează la nivel naţional, regional sau local, folosind o procedură descentralizată, în scopul asigurării unei eficienţe manageriale sporite.

În perioada 1990–1999, de exemplu, circa 36 000 de IMM-uri au primit împrumuturi în valoare totală de peste 9 400 milioane euro (reprezentând un echivalent de 45% din fondurile acordate sectoarelor industriei şi serviciilor). 

În iunie 1994, BEI a semnat un acord de cooperare cu Comisia, stabilindu-se dobânda subvenţionată de 2% pentru creditele destinate IMM-urilor, în scopul creării de locuri de muncă. Această măsură a avut drept scop încurajarea dezvoltării economice în Uniunea Europeană, şi s-a constituit ca parte a Iniţiativei de creştere lansată de Consiliul European de la Edinburgh, în decembrie 1992.

Ca parte a aceleiaşi iniţiative, s-a înfiinţat Fondul European de Investiţii (FEI), pentru asigurarea garanţiilor financiare ale proiectelor de infrastructură, ca şi pentru investiţiile IMM-urilor, în principal în regiunile mai puţin industrializate şi în zonele rurale.

BEI a subscris 40% din capital, 30% a fost subscris de Comisie, iar restul de 30% de către alte instituţii financiare. La sfârşitul anului 1994, volumul total al garanţiilor pentru împrumuturile asigurate de către Fondul European de Investiţii s-a ridicat la mai mult de 700 de milioane de euro. 

Se anticipează că FEI va deveni în viitor unul dintre principalele instrumente financiare ale UE.

 

1.5. Programul comunitar de asistenţă financiară pentru IMM-uri

 

Decizia Consiliului nr. 98/347/EC privind măsurile financiare de asistenţă pentru inovaţie şi crearea de locuri de muncă de către IMM-uri instituie programul de asistenţă financiară pentru IMM-uri, cuprinzând trei facilităţi complementare:

1) o schemă de risc a capitalului (ETF start–up facility) , administrată de către FEI, în scopul sprijinirii activităţilor inovative ale IMM-urilor prin investiţii în fonduri relevante de capital, cu scopul reducerii riscului acestor instrumente.

Conform art. 3 din Decizia Consiliului nr. 98/347/EC, Uniunea trebuie să furnizeze această schemă, în colaborare cu alte mecanisme financiare ale statelor membre, în special cu participaţiunile la fondurile mici sau nou înfiinţate, cu fondurile care operează la nivel regional sau cu fondurile care se centrează asupra unor ramuri industriale specifice sau asupra unor tehnologii speciale, sau cu fondurile mixte de capital, cum ar fi fondurile legate de centrele de cercetare sau de cele ştiinţifice. 

Fondul European de Investiţii trebuie să selecteze, să investească şi să administreze investiţiile făcute în fondurile mixte de capital, acţionând, acolo unde este cazul, împreună cu schemele naţionale. 

Termenii detaliaţi şi condiţiile pentru punerea în practică a schemei de risc a capitalului, inclusiv monitorizarea şi controlul, vor fi stabiliţi într-un acord de cooperare încheiat între Comisia Europeană şi FEI.

2) o schemă de contribuţii financiare pentru sprijinirea creării societăţilor transnaţionale de către IMM-uri în interiorul Comunităţii (Joint European Venture sau JEV), condusă de către Comisie. Astfel, Comisia va acoperi o parte a cheltuielilor ocazionate de crearea acestor societăţi. Concret, valoarea maximă a contribuţiei pentru un proiect va fi de 100 000 de euro:

- reprezentând până la 50% din cheltuielile eligibile, cu un maximum de 50 000 de euro;

- până la 10% din valoarea totală a investiţiei realizată în active fixe. O atenţie specială va fi acordată întreprinderilor mici, având până la 100 de salariaţi;

3) o schemă de garantare (SME Guarantee Facility), administrată de către FEI. Comunitatea furnizează alocaţii bugetare în scopul acoperirii costurilor garanţiilor FEI, pentru creşterea volumului de împrumuturi către IMM-uri, prin sporirea capacităţii schemelor de garantare care operează în statele membre ale Uniunii, în sectorul public sau privat. 

Această schemă poate sprijini, de asemenea, orice instrumente de împărţire a riscului pentru IMM-uri, pe care BEI sau orice alte instituţii financiare le vor pune la dispoziţie. 

Cooperarea cu statele membre va fi asigurată prin contacte între FEI şi autorităţile naţionale, înainte de aplicarea facilităţii.

Alocaţia bugetară va acoperi întregul cuantum al facilităţii, incluzând garanţiile FEI pentru pierderi şi orice alte costuri sau cheltuieli ale acesteia. Cuantumul facilităţii nu poate depăşi, în nici o situaţie, alocaţiile financiare provenite de la FEI. Pe de altă parte, bugetul comunitar nu prevede nici un plafon normativ pentru acordarea acestor facilităţi.

Schema de garantare acordă prioritate întreprinderilor având până la 100 de angajaţi. 

Schema de garantare operează prin intemediari. Aceştia vor fi selectaţi în conformitate cu cele mai bune practici de afaceri şi de piaţă, într-un mod corect şi transparent, ţinând cont de:

a) efectul asupra volumului de finanţare acordat IMM-urilor şi/sau

b) efectul asupra accesului la finanţare al IMM-urilor şi/sau

c) efectul asupra asumării riscului pentru creditarea IMM-urilor.

Comisia (prin Directoratul General al Întreprinderii) nu asigură finanţare directă pentru sprijinirea afacerilor sau întreprinderilor.

Ca regulă generală privind asistenţa financiară comunitară acordată IMM-urilor, trebuie menţionat faptul că programele prezentate anterior sunt de obicei puse în aplicare prin reţele de intermediari financiari sau prin fonduri specializate aflate la nivel naţional. Cei interesaţi să obţină finanţare trebuie să se adreseze acestor structuri financiare.

 

1.6. Viziunea comunitară privind simplificarea procedurilor administrative

 

Prin Recomandarea Consiliului nr. 90/246/EEC din 20 mai 1990, privitoare la implementarea unei simplificări a politicii administrative în favoarea IMM-urilor în statele membre ale Uniunii, s-au făcut mai multe sugestii de mare interes.

Astfel, statelor membre ale Uniunii le-a fost recomandată aplicarea de programe pentru reducerea birocraţiei, care să implice toate autorităţile publice. De asemenea, li s-a sugerat modificarea legislaţiei redundante şi abrogarea celei învechite. A fost avută în vedere şi problema modernizării organizării structurilor administrative care intră în relaţie cu întreprinderile, în scopul îmbunătăţirii coordonării diverselor departamente şi al sporirii eficienţei în formularea răspunsurilor.

A fost formulată şi recomandarea îmbunătăţirii procedurilor de standardizare şi de reducere a numărului şi tipurilor de controale şi simplificării procedurilor de impozitare. Tot în cadrul simplificării procedurilor administrative a fost prevăzut a se înfiinţa “ghişeul unic”, care să se ocupe de toate formalităţile şi procedurile necesare pentru crearea unei întreprinderi, ceea ce ar conduce la impunerea unei limite precise de timp pentru pornirea unei afaceri. 

Rezoluţia Consiliului din 3 decembrie 1992 privind simplificarea procedurii administrative pentru întreprinderi, în special pentru IMM-uri, continuă preocuparea Uniunii în acest domeniu. Astfel, rezoluţia, recunoscând faptul că dezvoltarea IMM-urilor este de o mare importanţă pentru creşterea concurenţei şi a coeziunii Uniunii, avertizează asupra faptului că, prin intermediul legislaţiei, se pot institui poveri asupra întreprinderilor, care pentru IMM-uri pot antrena costuri disproporţionat de ridicate. 

Pe 22 aprilie 1997, Comisia Europeană a adoptat Recomandarea nr. 97/344/EC privind îmbunătăţirea şi simplificarea mediului de afaceri pentru înfiinţarea de afaceri. 

Îmbunătăţirea mediului de afaceri este considerată a fi cea mai mare urgenţă, dat fiind faptul că afacerile trebuie să opeze într-un mediu complex şi în schimbare continuă.

Mulţimea de reglementări aprobate în ultimele două decenii, atât la nivel comunitar, dar mai ales la nivel naţional, au impus diverse proceduri administrative care au avut un efect cumulativ asupra întreprinderilor. Mai mult, poverile sunt suportate disproporţionat de către IMM-uri, care, în comparaţie cu marile întreprinderi, nu au resurse umane şi financiare suficiente pentru a le face faţă.

Această recomandare recunoaşte faptul că sarcinile administrative rezidă, în special, la nivelul reglementărilor naţionale. Prin aplicarea principiului subsidiarităţii, deciziile şi măsurile sunt luate la toate nivelurile (naţional, regional şi local). Pe de altă parte, numărul reglementărilor adoptate de către statele membre ale Uniunii este mult mai mare, în comparaţie cu numărul reglementărilor comunitare.

În acest scop, recomandarea propune un cadru coerent şi pe termen lung al acestei politici. Comisia recomandă statelor membre şi autorităţilor publice, indiferent de nivel, să deruleze, prin consultări cu comunitatea de afaceri, o simplificare a politicii, care ar trebui să cuprindă:

a) înfiinţarea unui departament special, la un nivel corespunzător, care să coordoneze simplificarea politicii şi măsurilor;

b) informarea corespunzătoare şi pregătirea oficialilor, îmbunătăţind astfel relaţia dintre administraţie şi întreprinderi.

Impactul reglementărilor privind mediul de afaceri, în special în ceea ce priveşte IMM-urile, trebuie evaluat, în mod continuu, în deplină consultare cu comunitatea de afaceri şi, în special:

a) statele membre ale Uniunii trebuie să aplice tactica “paşilor mărunţi” (the think small first), care ia în considerare interesele IMM-urilor în primă instanţă, cu ocazia dezbaterii proiectelor de acte normative;

b) acolo unde este cazul, trebuie introduse derogări (proceduri simplificate) de la dreptul comun pentru IMM-uri;

c) efectele reglementărilor şi procedurilor administrative privind întreprinderile trebuie evaluate, dacă este cazul, împreună cu asistenţa unei comisii, constituite din reprezentanţi ai guvernului şi ai comunităţii de afaceri.

Statele membre trebuie să introducă o procedură de evaluare sistematică a impactului produs asupra afacerilor de către propunerile de acte normative, în scopul asigurării balanţei corespunzătoare între obiective şi mijloace şi înţelegerii costurilor şi sarcinilor administrative.

Sistemele de evaluare a impactului asupra afacerilor trebuie să includă, de asemenea, o analiză costuri–beneficii.

 

Simplificarea formalităţilor pentru înfiinţarea unei afaceri vizează următoarele măsuri:

a) introducerea unei singure proceduri de înregistrare a afacerii;

b) stabilirea unui singur oficiu (punct de contact) la care întreprinderile să depună actele necesare înregistrării; aceste oficii sunt responsabile pentru trimiterea informaţiilor conţinute în actele depuse către toate celelalte instituţii administrative, în termen de 1-2 zile lucrătoare;

c) introducerea unui sistem prin care afacerea să fie identificată printr-un singur număr, folosit în raporturile cu administraţia;

d) asigurarea că diferitele autorităţi administrative nu introduc proceduri superflue şi/sau puncte de contact diferite;

e) posibilitatea respingerii unei cereri a administraţiei pentru solicitare de informaţii confidenţiale;

f) folosirea tehnologiei informaţiei şi a bazelor de date cât mai mult posibil pentru tranismiterea şi autentificarea informaţiilor furnizate şi pentru difuzarea informaţiilor între instituţiile administrative, asigurându-se şi protecţia datelor private;

g) stabilirea de limite clare de timp pentru rezolvarea cererilor întreprinderilor şi pentru eliberarea licenţelor sau autorizaţiilor;

h) introducerea, acolo unde este cazul, a unei proceduri de atac (contencios administrativ), în situaţia în care autoritatea administrativă nu a răspuns la termen cererii.

Comisia invită, de asemenea, statele membre să examineze posibilitatea extinderii competenţelor punctelor de contact, astfel încât să se acopere întregul ciclu de funcţionare a întreprinderii, şi nu numai faza de înfiinţare, precum şi raporturile administrative între autorităţile publice şi întreprinderi.

 

 

 

II. POLITICI ALE ROMÂNIEI PENTRU IMM-URI

 

2.1. Definirea IMM-urilor în legislaţia românească

 

Legea–cadru în domeniul IMM-urilor este Legea nr. 133/1999 privind stimularea întreprinzătorilor privaţi pentru înfiinţarea şi dezvoltarea întreprinderilor mici şi mijlocii (publicată în Monitorul Oficial nr. 349/23 iulie 1999). Ea a fost modificată prin OG nr. 64/2000 (publicată în Monitorul Oficial nr. 395/23 august 2000) şi prin OUG nr. 297/2000 (publicată în Monitorul Oficial nr. 707/30 decembrie 2000).

 

IMM-ul este un tip aparte de întreprindere, de organizare a unei activităţi economice. Domeniile de activitate ale IMM-urilor sunt: sectorul industrial, cel al serviciilor, agricultura şi comerţul.

Legea exclude din categoria IMM-urilor: societăţile bancare, societăţile de asigurare şi reasigurare, fondurile de investiţii, societăţile de valori mobiliare şi societăţile cu activitate exclusivă de comerţ exterior.

De asemenea, nu intră în categoria IMM-urilor societăţile comerciale care au ca acţionar sau asociat persoane juridice care au peste 250 de angajaţi şi care deţin peste 25% din capitalul social al respectivei societăţi comerciale.

Criteriul cifrei de afaceri anuale pentru delimitarea IMM-urilor de alte întreprinderi este de până la 8 milioane euro.

 

În funcţie de numărul salariaţilor, IMM-urile sunt:

- microîntreprinderi, cele cu până la 9 salariaţi;

- întreprinderi mici, între 10 şi 49 de salariaţi;

- întreprinderi mijlocii, între 50 şi 249 de salariaţi.

 

2.2. Adoptarea de către România a acquis-ului comunitar în domeniul IMM-urilor (Capitolul 16)

 

În Strategia de dezvoltare economică a României pe termen mediu, prezentată Comisiei Europene la Bruxelles, în martie 2000, se prevăd următoarele măsuri ale politicii pentru IMM-uri: 

“1. acordarea de facilităţi stimulative (garanţii pentru credite, subvenţionarea de dobândă, granturi);

2. organizarea de centre de consultanţă şi training, pregătirea intreprenorială, parcuri tehnologice şi incubatoare de afaceri, asistate de către stat, care să furnizeze servicii IMM-urilor gratuit sau la preţuri reduse;

3. sprijinirea participării IMM-urilor la proiectele bazate pe investiţii publice sau realizate cu finanţare externă”.

România a înaintat documentul de poziţie la Capitolul 16, Comisiei Europene, în anul 2000 (negocierile fiind deschise la 28 martie şi încheiate pe 25 mai anul trecut). Partea română nu a cerut perioade tranzitorii sau derogări, subliniind faptul că “acquis-ul comunitar nu necesită transpunere în legislaţia naţională şi nici măsuri de implementare şi aplicare”. Există însă o excepţie: Directiva nr. 95/57/CE privind statistica în turism, care intră la capitolul 12–Statistica.

Parlamentul României a adoptat în 1999 Legea nr. 133/1999, menţionată anterior, care transpune acquis-ul comunitar. Ea defineşte IMM-urile, reglementează înfiinţarea şi dezvoltarea IMM-urilor, măsuri speciale, derogatorii de la dreptul comun pentru aceste întreprinderi, inclusiv măsuri de îmbunătăţire a mediului de afaceri, accesul la pregătire profesională, consultanţă şi finanţare.

În privinţa simplificării procedurilor administrative, Legea nr. 133/1999 prevede introducerea unei proceduri unice de înregistrare a IMM-urilor, prin completarea unui singur formular, care va fi depus la Camera de Comerţ şi Industrie. În termen de 20 de zile de la depunerea formularului, Camera de Comerţ şi Industrie este obligată să trimită informaţiile necesare instituţiilor publice abilitate pentru întregistrarea fiscală, înregistrarea în evidenţa contribuabililor la asigurările sociale şi la asigurările de sănătate.

De asemenea, pentru stimularea înfiinţării şi dezvoltării IMM-urilor legea prevede introducerea unei proceduri administrative simplificate privind obţinerea avizelor, autorizaţiilor şi licenţelor de funcţionare, procedură realizată prin camerele de comerţ şi industrie.

 

Începând de la 1 ianuarie 1999, România a participat la cel de-al treilea Program multianual pentru IMM-uri al UE (1997–2000), în conformitate cu Decizia Consiliului nr. 97/15/CE. 

 

2.3. Problema facilităţilor acordate IMM-urilor 

 

Anul 1999. Considerentele care au dus la eliminarea facilităţilor fiscale de către fostul guvern au fost cele legate de evitarea pierderilor accentuate de venituri datorate statului. Astfel, Legea bugetului pe 1999 a suspendat pentru un an aplicarea scutirilor şi facilităţilor fiscale. Totuşi, în acelaşi an, Guvernul a adoptat OUG nr. 67/1999 privind unele măsuri pentru dezvoltarea activităţii economice (publicată în Monitorul Oficial nr. 231/1999), asigurând facilităţi şi scutiri selective mai generoase decât precedentele. La jumătatea anului 1999, însă, aplicării respectivei ordonanţe de urgenţă i s-a impus un moratoriu de un an, pentru limitarea potenţialelor pierderi ale veniturilor şi pentru asigurarea eficienţei legislaţiei. 

Prin Legea nr. 133/1999 au fost acordate facilităţi fiscale IMM-urilor, constând în:

- scutirea de la plata taxelor vamale pentru maşini, instalaţii, echipamente industriale, know-how importate în vederea dezvoltării activităţilor proprii de producţie şi servicii achitate din fonduri proprii sau din credite obţinute de la bănci româneşti sau străine;

- scutirea de la plata taxelor vamale pentru importul de materii prime necesare fabricării produselor, în cazul în care aceste produse sunt scutite, la rândul lor, de la plata taxelor vamale de import.

Este vorba de art. 22 şi 25 din Legea nr. 133/1999. În fapt, Legea nr. 133/1999 a extins beneficiile OUG nr. 67/ 1999. 

La începutul anului 2000 a fost întreprinsă o reformă fiscală, prin reducerea nivelului legal al impozitelor. Tot atunci, a fost abrogată OUG nr. 67/1999 (prin OUG nr. 50/2000, publicată în Monitorul Oficial nr. 208/12 mai 2000).

Cu ocazia dezbaterilor din Parlament ocazionate de aprobarea Proiectului Legii bugetului pe 2000 a fost respins un amendament care viza repunerea în vigoare a facilităţilor menţionate anterior. Conform estimărilor oficiale, repunerea în vigoare a acestor facilităţi ar fi atras o diminuare cu 2120 miliarde lei a veniturilor bugetare, din care 534 miliarde lei pentru scutirea de TVA şi 1586 miliarde lei pentru taxele vamale. 

Conform altei estimări oficiale, furnizată de Suplimentul Memorandumului Guvernului României privind politicile economice convenit cu Fondul Monetar Internaţional, aplicarea acestor facilităţi ar fi condus la micşorarea veniturilor fiscale cu echivalentul a 3% din PIB.

 

Programul de guvernare al PDSR are ca “obiective principale privind dezvoltarea sectorului IMM şi al cooperaţiei în perioada 2001 – 2004:

- crearea a 760 000 locuri de muncă prin stimularea înfiinţării şi dezvoltării IMM şi a sectorului cooperatist;

- sporirea ponderii întreprinderilor mici şi mijlocii şi a cooperaţiei la crearea PIB;

- creşterea exporturilor efectuate de către sectorul IMM şi al cooperaţiei cu un ritm mediu anual de peste 10%;

- intensificarea atragerii de fonduri pentru sprijinirea întreprinzătorilor privaţi prin programe internaţionale, în special în regim nerambursabil, cu valori superioare celor convenite până în prezent (cca 25 milioane euro/an)”.

În acest scop, Programul de guvernare viza repunerea în aplicare a Legii nr. 133/1999, “în integralitatea sa”; avându-se în vedere acordarea facilităţilor fiscale suspendate anterior. Astfel, prin OUG nr. 297/2000 (publicată în Monitorul Oficial nr. 707/30 decembrie 2000) au fost repuse în vigoare aceste facilităţi (art. 211–215).

 

2.4. Fondul naţional de garantare a creditelor pentru IMM-uri

 

Legea nr. 133/1999 a prevăzut înfiinţarea Fondului naţional de garantare a creditelor pentru IMM-uri, cu filiale în fiecare reşedinţă de judeţ, după modelul Programului comunitar de asistenţă financiară, pus în practică – după cum spuneam – prin Decizia Consiliului nr. 98/347/EC. Acest fond va funcţiona sub forma societăţilor comerciale pe acţiuni, în baza Legii nr. 31/1990 privind societăţile comerciale.

Unicul obiect de activitate al acestui Fond naţional de garantare a creditelor îl reprezintă garantarea creditelor sau a altor instrumente de finanţare obţinute de IMM-uri, de la băncile comerciale sau din alte surse.

Acest fond de garantare a creditelor se constituie cu un capital social iniţial de 50 miliarde lei, alocaţia iniţială provenind de la bugetul de stat. 

 

2.5. Autorităţile administrative însărcinate cu aplicarea politicilor destinate IMM-urilor

 

La momentul înaintării documentului de poziţie privind IMM-urile către Comisia Europeană, în România existau patru autorităţi administrative cu atribuţii în domeniul politicii pentru IMM-uri.

Prin Legea nr. 133/1999 Agenţia Naţională a IMM-urilor a fost abilitată să coordoneze politicile şi măsurile de sprijinire a IMM-urilor, politici iniţiate de Guvern. Aceasta era şi principala autoritate în acest domeniu.

Ulterior, prin OUG nr. 48/2000 (publicată în Monitorul Oficial nr. 203/11 mai 2000), a fost realizată comasarea Agenţiei Române de Dezvoltare şi a Agenţiei Naţionale pentru IMM-uri cu Agenţia Naţională pentru Dezvoltare Regională (ANDR).

Astfel, Agenţia Naţională pentru IMM-uri a fost absorbită de ANDR. ANDR prealua competenţa de “stimulare a înfiinţării de noi întreprinderi şi a dezvoltării IMM-urilor”.

În domeniul turismului, exista Autoritatea Naţională pentru Turism, în subordinea Guvernului, care elabora, implementa şi evalua politica naţională în acest domeniu. 

Comitetul Român pentru Distribuţie, asociaţie cu personalitate juridică înfiinţată în 1996, acţionează în domeniul comerţului şi distribuţiei.

Concluzia documentului de poziţie la capitolul 16, cel pentru IMM-uri, este următoarea: “România nu are nevoie să înfiinţeze noi instituţii sau organisme administrative pentru implementarea acquis-ului comunitar în acest domeniu”. 

 

Prin HG nr. 15/2001 (publicată în Monitorul Oficial nr. 13/10 ianuarie 2001) a fost înfiinţat Ministerul pentru IMM-uri şi cooperaţie, având drept scop “realizarea Programului de guvernare în domeniul dezvoltării IMM-urilor, al sectorului cooperatist şi al celui de comerţ interior”.

 

2.6. Evaluarea politicii României pentru IMM-uri; punctul de vedere al Comisiei Europene

 

Evaluarea făcută de Comisia Europeană este cuprinsă în Raportul periodic privind progresele României pentru aderarea la UE, dat publicităţii pe 8 noiembrie 2000.

IMM-urile reprezintă marea majoritate a întreprinderilor şi ele atrag 39% din forţa de muncă. Cele mai multe dintre acestea operează în domeniile comerţului şi al serviciilor, fiind microîntreprinderi. Alte microîntreprinderi există în agricultură, industrie şi în construcţii.

Multe IMM-uri înregistrează dificultăţi. Astfel, dacă în 1996, 71% din IMM-uri înregistrau profit, în 1998, numărul IMM-urilor producătoare de profit a scăzut la 47%. Iar situaţia s-a înrăutăţit în 1999.

Rolul IMM-urilor în România este, în viziunea Comisiei Europene, acela de absorbţie a forţei de muncă libere rezultată în urma restructurării marilor întreprinderi şi a forţei de muncă din agricultură. În acest context, îmbunătăţirea mediului de afaceri şi, în special, simplificarea şi aplicarea transparentă a reglementărilor economice, precum şi accesul mai eficient la sursele de finanţare reprezintă probleme urgente.

Sursa de îngrijorare este lipsa de creditare pe termen lung pentru investiţii. Datele statistice de la nivelul anului 1998 arată că 33% din volumul total al creditelor acordate IMM-urilor au fost credite pe termen mediu, şi doar 19% din credite au fost pe termen lung. Rezolvarea acestei probleme este considerată a fi o prioritate imediată.

Este interesant de precizat faptul că România este apreciată de către Comsiai Europeană drept singura ţară candidată care nu a înregistrat progrese semnificative în domeniul politicii IMM-urilor, de la ultima evaluare periodică, în octombrie 1999, până la raportul din noiembrie 2000. De aceea, Comisia consideră că politica pentru IMM-uri nu este în totalitate în acord cu principiile şi obiectivele politicii comunitare în domeniu, în special datorită mediului de afaceri advers. 

Principala preocupare rămâne lipsa mediului de afaceri predictibil. Cadrul legal pentru IMM-uri se schimbă destul de des, generând poveri considerabile asupra acestora. 

Rămâne de realizat, în opinia Comisiei Europene, sistemul “ghişeului unic” şi simplificarea procedurilor administrative.

Sub aspect instituţional, situaţia s-a schimbat în ultimul an. După cum aminteam anterior, Agenţia pentru IMM-uri a fost încorporată, în anul 2000, în cadrul ANDR.

Comisia Europeană şi-a exprimat îngrijorarea pentru această reorganizare, considerând-o drept un semn al importanţei reduse acordate acestui sector. De aceea, Comisia opinează că ar trebui asigurat sprijinul pentru IMM-uri prin toate politicile economice şi industriale ale guvernului.

Prin intermediul ANDR, s-au derulat mai multe programe de finanţare a IMM-urilor. Cu toate acestea, nivelul finanţărilor este apreciat ca fiind insuficient pentru rezolvarea nevoilor considerabile în acest sector.

Comisia consideră definiţia IMM-urilor ca fiind mai restrictivă decât cea comunitară (având în vedere nivelul cifrei de afaceri anuale).

 

 

III. POLITICI PENTRU IMM-URI ÎN ŢĂRILE CENTRAL ŞI EST EUROPENE

 

3.1. Politicile pentru IMM-uri în statele central şi est europene, candidate la UE

 

3.1.1. UNGARIA

Promovarea IMM-urilor este, conform unui document prezentat de Guvernul Ungariei la Bruxelles pe 6 aprilie 2000 (“Joint Assessment of the Economic Policy Priorities of the Republic of Hungary”), o prioritate a politicii economice, aşa cum este în cele mai multe economii europene. IMM-urile joacă un rol vital în crearea locurilor de muncă şi în dezvoltarea rurală. 

La sfârşitul anului 1998, guvernul maghiar a adoptat o nouă strategie pe patru ani pentru dezvoltarea IMM-urilor. Responsabilitatea guvernului include crearea unui cadru legislativ corespunzător, adoptarea unei legi privind IMM-urile, reducerea sarcinilor administrative relative la impozitare, precum şi iniţierea creării de societăţi mixte.

Dezvoltarea acestui gen de afaceri este susţinut prin îmbunătăţirea pregătirii, organizării pieţei, dezvoltării tehnice, prin creşterea culturii întreprinzătorului, precum şi prin îmbunătăţirea informaţiilor comerciale şi a relaţiilor cu UE.

Parlamentul a adoptat în noiembrie 1999 o lege privind IMM-urile, precum şi programul guvernamental corespunzător. 

Respectiva lege a furnizat o definiţie unitară a IMM-urilor, în conformitate cu definiţiile comunitare, respectând criteriile numărului de salariaţi şi respectiv cel de independenţă, însă criteriul cifrei de afaceri este calculat diferit faţă de cel comunitar. Legea IMM-urilor stabileşte măsurile concrete de sprijinire a IMM-urilor de către stat, prin destinaţii bugetare specifice.

Mai mult decât atât, politica ajutorului de stat şi priorităţile fondurilor alocate IMM-urilor se intenţionează a fi dezvoltate, iar responsabilităţile Consiliului pentru dezvoltarea întreprinderilor extinse. Acesta din urmă este compus din reprezentanţi ai ministerelor interesate, ai camerelor de comerţ şi ai organizaţiilor naţionale pentru promovarea intereselor IMM-urilor. Consiliul participă la elaborarea politicii şi programelor pentru dezvoltarea sectorului IMM-urilor şi avizează proiectele de lege cu impact asupra acestui sector.

Ministerul Afacerilor Economice este responsabil pentru aplicarea politicii pentru IMM-uri.

Planul Naţional de Dezvoltare, numit şi “Planul Szechenyi” a fost elaborat de către Ministerul Afacerilor Economice şi are ca obiectiv strategic dezvoltarea IMM-urilor. Planul vizează dezvoltarea culturii antreprenoriale şi abilităţilor de afaceri, îmbunătăţirea accesului la sursele de finanţare şi simplificarea procedurilor administrative. O importanţă aparte este acordată derulării de programe în domeniul subcontractării şi în cel al dezvoltării turismului.

Planul Szecheny are în vedere structura fiscalităţii pentru sectorul întreprinderilor, care, în prezent, favorizează marile companii. Pe când nivelul impozitării pentru companiile cu capital străin este de 8% (incluzând aici şi scutirile), rata fiscalităţii pentru IMM-uri este în jur de 17%. Pe de altă parte, a avut loc reducerea contribuţiilor pentru asigurările sociale de la 42% la 39%, cu un impact pozitiv asupra sectorului IMM-urilor.

Proiectul legii bugetului pe 2000 a creat un “buget” separat (de fapt un fond special) în bugetul central, pentru sporirea finanţării programelor în scopul promovării dezvoltării IMM-urilor. Pe lângă acest fond bugetar, există încă alte 3 fonduri bugetare, toate fiind destinate sprijinirii sectorului IMM-urilor: Fondul de dezvoltare economică, Fondul pentru turism şi Fondul pentru forţa de muncă activă.

IMM-urilor le este asigurată asistenţa, inclusiv prin sprijin direct, subvenţionarea dobânzilor, garanţii, credite preferenţiale şi participarea la riscul de capital. 

Guvernul a iniţiat centre regionale de inovaţie şi parcuri şi centre tehnologice, care promovează scheme de ajutor. De asemenea, el a promovat introducerea soluţiei “ghişeului unic”. Furnizarea de informaţii pentru întreprinzători este o sarcină principală pentru camerele de comerţ. 

Din decembrie 1998, Ungaria a participat la cel de-al treilea Program mutianual al UE pentru IMM-uri. Această participare a implicat extinderea programelor şi reţelelor existente: în 1999 au fost deschise şapte noi centre de informare.

Intrarea IMM-urilor din Ungaria pe pieţele internaţionale este promovată de schema de dezvoltare a comerţului, aplicată de către Ministerul Afacerilor Economice.

În Raportul Comisiei Europene privind progresele Ungariei pentru integrarea europeană, datând din 8 noiembrie 2000, se afirmă că numărul firmelor cu maximum 50 de salariaţi a crescut cu 10,5%. Sectorul IMM-urilor asigură 45% din PIB şi 70% din forţa de muncă. 

Cele mai multe dintre IMM-uri operează în sectoarele de servicii şi construcţii, şi mai puţin în cel al comerţului, iar contribuţia lor la creşterea exporturilor este redusă. 

Comisia Europeană apreciază că politica Ungariei faţă de IMM-uri este în general aliniată principiilor şi obiectivelor politicii similare promovate de UE. Cu toate acestea, Comisia consideră că IMM-urile din Ungaria se confruntă cu dificultăţi în privinţa accesului la finanţări. Propunerea organismului european în acest sens vizează o mai bună coordonare între măsurile prevăzute în Planul Szechenyi şi schemele existente la nivel local. Aceasta ar avea ca obiectiv utilizarea mai eficientă a resurselor IMM-rilor în domeniul dezvoltării.

 

3.1.2. POLONIA

Comisia Europeană apreciază, în Raportul din 2000 privind progresele acestei ţări pentru aderarea la Uniune, că sectorul IMM-urilor este prosper, reprezentând 99% din numărul total al firmelor care activează în cadrul economiei acestei ţări. Altfel spus, IMM-urile reprezintă baza economiei polone, având peste 7 milioane de salariaţi, adică aproape 2/3 din forţa de muncă totală pe economie. De asemenea, acest sector furnizează aproximativ jumătate din PIB şi asigură 50% din exporturi şi peste 60% din importuri. 

Sectorul IMM-urilor este considerat ca fiind foarte important pentru mediul concurenţial al economiei Poloniei.

Guvernul Poloniei continuă aplicarea “Liniilor directoare ale politicii pentru IMM-uri până în 2002”, cu un buget de peste 80 milioane de euro. Mai mult de o treime din această sumă provine din fondurile de asistenţă externă.

Programul Naţional de Dezvoltare pentru 2000–2004 include ca o prioritate specifică dezvoltarea IMM-urilor. Pe lângă Ministerul Economiei, Fundaţia Poloneză pentru Promovarea şi Dezvoltarea IMM-urilor joacă un rol decisiv în aplicarea politicii pentru IMM-uri. Este de aşteptat ca fundaţia respectivă să fie înlocuită de către o Agenţie guvernamentală pentru dezvoltarea antreprenorială.

Definiţia IMM-urilor a fost reglementată printr-o Lege privind activitatea economică, care a intrat în vigoare la 1 ianuarie 2000, fiind în acord cu acquis-ul comunitar. Guvernul polonez a adoptat, de asemenea, reglementarea privitoare la colectarea datelor statistice în domeniul sectorului IMM-urilor şi al turismului, care a intrat în vigoare în octombrie 1999.

IMM-urile se confruntă încă cu dificultăţi în privinţa accesului la finanţare, problemă evidenţiată şi în Raportul pe 1999 al Comisiei Europene privind situaţia Poloniei. Unul dintre motive este cel al lipsei schemelor dezvoltate de finanţare de către instituţiile de credit. Apoi, dificultăţile de creditare provin şi din costul creditului, în cazul în care este disponibil pentru IMM-uri, cost care este mult mai ridicat pentru acestea, decât pentru marile întreprinderi.

Fondul naţional de garantare a creditului şi alte fonduri mai mici de garantare nu întrunesc aşteptările sectorului IMM-urilor. 

Pe de altă parte, reprezentarea comunităţii de afaceri din Polonia este dispersată într-un mare număr de organizaţii reprezentând grupuri de interese diferite şi acţionând la diferite nivele. În general se poate spune că interesele IMM-urilor sunt slab reprezentate.

De aceea, Comisia Europeană apreciază că înfiinţarea Agenţiei guvernamentale pentru IMM-uri ar reprezenta un pas important spre consolidarea asistenţei acordate IMM-urilor şi spre îmbunătăţirea mediului de afaceri pentru acest sector. Dar pentru ca această agenţie să îşi poată îndeplini sarcinile, ea va avea nevoie de resurse bugetare suficiente.

 

3.1.3. CEHIA

Şi în această ţară, aportul IMM-urilor la crearea PIB-ului şi la ocuparea profesională indică niveluri similare celorlalte state central şi est europene. Astfel, aproximativ 53% din PIB este creat de sectorul IMM-urilor, iar 56% din forţa de muncă este atrasă în acest sector. 

IMM-urile cehe au încă un acces redus la finanţările externe şi la serviciile de consultanţă de afaceri. Strategia de dezvoltare a sectorului IMM-urilor adoptată de către guvern în iunie 1999 are ca scop rezolvarea acestor probleme, prin îmbunătăţirea mediului de afaceri, mărirea accesului la instruire şi prin încurajarea internaţionalizării activităţilor economice ale acestor întreprinderi.

Suplimentar, volumul Fondului pentru IMM-uri a fost dublat. Guvernul trebuie, în viziunea Comisiei Europene, să asigure aplicarea integrală şi deplin transparentă a acestei strategii, inclusiv printr-o mai bună coordonare între agenţiile guvernamentale care activează în acest domeniu.

În perioada decembrie 1999 – noiembrie 2000, guvernul a aprobat 17 programe de sprijinire a IMM-urilor. Aceste programe au permis IMM-urilor primirea de sprijin al statului, în special în domeniile manufacturier, al construcţiilor, serviciilor, comerţului şi transportului regional de pasageri. Subvenţiile se acordă sub formă de garanţii pentru credite, garanţii extinse la investitori pentru dezvoltarea capitalului, credite cu dobânzi reduse etc.

Planul de acţiune pentru întărirea competitivităţii industriei cehe, aprobat în ianuarie 2000, prevede mai multe stimulente aplicabile IMM-urilor.

În octombrie 1999 a luat fiinţă un Grup Naţional de Discuţii pentru avizarea proiectelor guvernamentale destinate IMM-urilor.

Şi Cehia s-a aliniat acquis-ului comunitar în privinţa criteriilor aplicabile IMM-urilor, prin adoptarea limitelor economice referitoare la acestea.

Deşi politica Cehiei faţă de IMM-uri este în mare parte compatibilă cu cea comunitară, Comisia Europeană a recomandat îmbunătăţirea condiţiilor generale ale mediului de afaceri. Accesul la capital trebuie îmbunătăţit prin sporirea aplicabilităţii programelor, inclusiv prin asigurarea surselor de finanţare corespunzătoare. Cehia ar trebui, de asemenea, să facă pregătirile pentru sprijinirea IMM-urilor în privinţa cadrului cercetării, transferului de tehnologie şi dezvoltării, sprijin asigurat din fondurile structurale ale UE. 

Aplicarea politicii pentru IMM-uri este monitorizată de către Ministerul Comerţului şi Industiei, iar în cazul turismului de către Ministerul pentru Dezvoltare Regională. Pe lângă aceste două ministere există şi Agenţia pentru dezvoltarea întreprinderilor, a cărei capacitate administrativă trebuie întărită. În concluzie, Comisia Europeană consideră că Cehia are suficientă capacitate administrativă în acest domeniu, deşi cele 17 programe menţionate trebuie deja reevaluare şi revizuite. 

 

3.1.4. SLOVENIA

La nivelul unei statistici din 1998, IMM-urile reprezentau 99,7% din totalul întreprinderilor acestei economii, furnizând 57,1% din veniturile bugetare şi atrăgând 57,6% din forţa de muncă.

Ele se confruntă atât cu problema accesului la finanţarea bancară, cât şi cu cea a barierelor administrative la obţinerea permiselor şi licenţelor. Tocmai de aceea, guvernul a pregătit un Program anti-birocraţie, ca o componentă a Programului Naţional de Acţiune pentru Ocupare Profesională (2000–2001), în scopul reducerii obstacolelor administrative. Programul respectiv a fost pus în aplicare în noiembrie 1999, de către Ministerul pentru IMM-uri şi turism. 

Strategia Sloveniei faţă de IMM-uri se bazează pe 4 componente:

· afaceri mici şi acces pe piaţa Uniunii,

· sprijinirea infrastructurii pentru IMM-uri; 

· o schemă de microcredit şi

· un sistem de informare. 

Această strategie are în vedere probleme importante, precum: dezvoltarea sectorului întreprinderilor, stabilitatea economică şi socială regională, crearea de locuri de muncă şi competitivitatea IMM-urilor. Promovarea dezvoltării IMM-urilor a fost identificată drept o prioritate în Parteneriatul de aderare. Pe lângă aceasta, o altă prioritate o reprezintă dezvoltarea unui mediu administrativ eficient pentru întreprinderi.

Legea privind dezvoltarea micilor afaceri a fost modificată la începutul anului 2000, dar. În continuare, definiţia IMM-urilor trebuie aliniată legislaţiei comunitare în privinţa numărului maxim de salariaţi şi a tipului de societate. Fondul pentru dezvoltarea micilor afaceri este administrat în prezent de către Ministerul pentru IMM-uri şi turism.

Comisia Europeană apreciază că ar trebui sporită competitivitatea IMM-urilor. Acţiunile de îmbunătăţire a mediului financiar pentru IMM-uri au fost în trecut încununate de succes. Accentul trebuie pus pe accesul la sursele de finanţare. 

 

3.1.5. BULGARIA

Sectorul IMM-urilor este important pentru economia bulgară, însă Comisia Europeană apreciază că datele puse la dispoziţia sa privind acest sector sunt slabe sub aspect calitativ.

Numărul IMM-urilor având sub 10 angajaţi (microîntreprinderi) este aproximat la mai mult de 90% din totalul acestor întreprinderi. 

Datele furnizate Comisiei Europene sugerează că productivitatea muncii şi nivelul salariilor din IMM-uri sunt mai scăzute decât în marile întreprinderi. 

Persistă, de asemenea, probleme în privinţa mediului de afaceri dificil, accesului redus la sursele de finanţare, corupţiei şi sarcinilor administrative specifice, impuse acestui sector.

Uniunea suportă linii speciale de credit destinate IMM-urilor, linii disponibile prin sectorul bancar privat. Cu toate acestea, Comisia apreciază ca fiind prematură evaluarea efectelor acestor măsuri comunitare.

În ultimul an, Agenţia pentru IMM-uri a fost transferată de la Ministerul Industriei în subordinea Consiliului de Miniştri, astfel încât să acţioneze ca o unitate centrală de coordonare şi de promovare a politicilor pentru IMM-uri. Comisia Europeană apreciază faptul că agenţia trebuie să îşi definească acţiunile şi să-şi sporească influenţa. 

Agenţia pentru IMM-uri a început instituirea unei reţele naţionale de sprijin pentru IMM-uri, incluzând aici centre europene de informare, centre europene de inovaţie, agenţii de dezvoltare regională, centre de afaceri şi ONG-uri.

În scopul facilitării accesului IMM-urilor la finanţare, a fost înfiinţată o bancă cu capital de stat specializată în creditarea IMM-urilor. 

În decembrie 1999 a fost înfiinţat Ministerul Economiei, care ar trebui să susţină eforturile guvernului de îmbunătăţire a mediului de afaceri. O serie de proceduri administrative au fost deja simplificate. Cu toate acestea, persistă obstacole pentru IMM-uri în privinţa fiscalităţii, înregistrării şi obţinerii licenţelor, lipsei consultanţei de afaceri pentru IMM-uri, accesului restrictiv la finanţare şi lipsei de claritate a criteriilor aplicabile acestor întreprinderi. De aceea, Comisia Europeană recomandă adoptarea definiţiei IMM-urilor din acquis-ul comunitar în legislaţia bulgară.

Comisia Europeană insistă pentru elaborarea şi aplicarea unei strategii de dezvoltare a sectorului IMM-urilor. 

 

3.1.6. ESTONIA

Conform Raportului Comisiei Europene din noiembrie 2000, mai multe de 99% din întreprinderile care activează în Estonia sunt IMM-uri. Acest tip de întreprinderi desfăşoară activităţi mai ales în comerţ şi construcţii, în timp ce marile întreprinderi operează în industrie, producţia de energie şi în industria de pescuit. 

La sfârşitul anului 1998, IMM-urile atrăgeau aproximativ 47% din forţa de muncă, şi mai mult de 74% din forţa de muncă care activează în întreprinderi. 

În Estonia, IMM-urile reprezintă principala sursă de creare a noilor locuri de muncă. Cu toate acestea, dezvoltarea sectorului IMM-urilor este stânjenită de dificultăţile sectorului bancar, precum şi de către problemele pe care le ridică posibilitatea angajării forţei de muncă calificate. Fermele agricole şi micile întreprinderi continuă să se confrunte cu dificultăţi în privinţa accesului la finanţare. 

Deşi definiţia IMM-urilor de la nivel comunitar nu este consacrată formal într-un text legislativ estonian, cu toate acestea, ea este aplicată în practică.

În perioada 1999–2000, Estonia a continuat derularea politicii pentru IMM-uri prin acordarea unei atenţii speciale dezvoltării afacerilor din zonele mai puţin dezvoltate sau din regiunile mono-industriale.

În aprilie 2000, a fost adoptat Planul de dezvoltare al sectorului IMM-urilor, care indică principale linii ale politicii pentru IMM-uri, în conformitate cu proiectul Planului Naţional Preliminar de Dezvoltare. Acest plan preliminar are în vedere obiectivele, grupurile–ţintă şi sectoarele cheie pentru sprijinirea IMM-urilor.

În iunie 2000, guvernul a luat decizia de a reforma sistemul de sprijinire a afacerilor, pentru asigurarea unei mai mari eficienţe. A fost, astfel, înfiinţat Fondul de garantare a împrumuturilor pentru afaceri şi locuinţe, care a reunit trei astfel de fonduri. Acest fond are ca destinaţie, pe lângă garantarea împrumuturilor, şi garantarea operaţiunilor legate de exporturi.

Comisia Europeană apreciază că mediul de afaceri din Estonoa continuă să fie stabil şi relativ predictibil. Baza de date referitoare la micile activităţi comerciale, creată în februarie 2000, a făcut posibilă îmbunătăţirea analizei evoluţiei IMM-urilor 

Suplimentar, Planul Naţional de Acţiune pentru Ocupare Profesională din octombrie 2000 prevede măsuri speciale pentru promovarea microîntreprinderilor şi simplificarea mediului de afaceri.

Principalele direcţii ale politicii Estoniei faţă de IMM-uri se referă la internaţionalizare, crearea unui sistem regional de sprijin al afacerilor şi dezvoltarea inovaţiei şi la cea tehnologică.

Comisia Europeană apreciază că actuala strategie pentru IMM-uri nu este clară în privinţa coordonării cu alte politici.

 

4. ÎN LOC DE CONCLUZII–DOUĂ ANALIZE COMPARATIVE PRIVIND MEDIUL DE AFACERI DIN ROMÂNIA

 

1. Banca Mondială a dat publicităţii, în martie 2000, un document intitulat: “The Road to Stability and Prosperity in South Eastern Europe: A Regional Strategy Paper”. Relevantă pentru prezentul material este o comparaţie între obstacolele cu care se confruntă IMM-urile în România şi în Polonia.

 

	 
	Romania (%)
	Polonia (%)

	IMM-uri pregătite să ofere credit comercial clienţilor
	31
	75

	IMM-uri care au obţinut în trecut credite de la Banca Mondială
	21
	51

	Plăţi “neoficiale” cerute pentru:

	Conectare telefonică
	39
	11

	Înregistrarea afacerii
	25
	1

	Inspecţii pompieri/inspecţii sanitare
	22
	3

	Inspecţii fiscale
	17
	1


Sursa: EBRD survey on constraints facing SMEs. Survey conducted in Poland, Slovak Republic, Romania, Ukraine, and Russia in 1998.

2. Într-o evaluare dată publicităţii în ianuarie 2001 de către FMI, intitulată “Romania: Selected Issues and Statistical Appendix” (IMF Country Report no. 01/16) este inserată o comparaţie între nivelurile de impozitare a întreprinderilor din România şi din alte 5 state central şi est europene.

	 
	Nivelul legal
	Nivelul real 1

	România
	 
	 

	Sfârşitul anului 1999
	38
	45,4

	2000 în absenţa reformei 2
	38
	4,3

	2000
	25
	21,0

	 
	 
	 

	Ţările vecine 3
	 
	 

	Cehia
	35
	10,9

	Ungaria
	18
	13,1

	Polonia
	34
	22,1

	Slovacia
	40
	16,9

	Slovenia
	25
	12,4

	Surse: Bergsman, Chen and Mintz (1999): Romania: Business Taxation and Incentives, Foreign Investment Advisory Services; şi estimările staff-ului FMI

1. cu estimări pentru sectorul cooperaţiei.

2. indică situaţia de la sfârşitul perioadei în care au operat moratoriile şi suspendările scutirilor fiscale.

3. s-au avut în vedere toate facilităţile disponibile pentru investiţii, inclusiv de scutirile de taxe.

